Europeesk handväst vöär streaktalen of minderheidstalen

Et **europeesk handväst vöär streaktalen of minderheidstalen** of et **europeesk handväst vöär streakspråken of minderheidsspråken** (Engels: *European Charter for Regional or Minority Languages*) is en verdrag dat up 25 juni 1992 döär et Komitee van Ministers van de Råd van Europa vastesteld wördden en up 1 määrt 1998 in warking is etreaden. Et dool van et handväst is an de eyne kante de beskarming en bevordering van streaktalen en minderheidstalen as bedreigd underdeyl van et europeesk kultureel arvgood en an de andere kante spreakers van streaktalen of minderheidstalen de möägelikheid te beden disse talen in souwel et oapenbåre as persoonlike leaven te gebrüken.

## Erkenning van streaktalen in Neaderland
In 1996 hevt de neaderlandske oaverheid et neadersassisk upegeaven under deyl II van et handväst. Ouk binnnen et jiddisj en romani as neet-territoriale talen erkend. Et freesk wördden erkend volgens deyl III, wårdöär et byvöärbeald in oaverheidsgeskrivten gebrüked wörden mag. Et limbörgsk wördden in 1997 asnoch erkend as streaktaal.

En versöök üm et seywsk erkend te krygen as neaderlands veerde streaktaal hevt minister van Binnenlandske Saken Johan Remkes in 2004 afeweasen, ümdat et seywsk historisk eseen en dialekt van et neaderlandsk is. Et neadersassisk hevt dårinteagen, undanks groute invlöden up en van et hollandsk/neaderlandsk, syn eigen untstånsgeskydenisse.

## Hougere erkenning van et neadersassisk
De *Streektaal-Organisatie in het Nedersaksisch Taalgebied* (SONT) hevt in september 2006 namens de provinsys mid neadersassisktalige inwunners en petity by de landelike oaverheid ineleaverd üm deyl III van et handväst ouk up et neadersassisk van topassinge te maken.

Et tydskrivt *Onze Taal* skreyv in september 2007 dat ståtssekretaris van Binnenlandske Saken Ank Bijleveld espröäken hevt mid de grönningske edeputeerde Hans Gerritsen. Üüt et gesprek bleyk dat et neadersassisk kans makeden üm volgens deyl III van et handväst erkend te wörden. Mär et ministery van Binnenlandske Saken wolde dat disse provinsys eyrst en antal saken undersöchten. Der most üüteprakkeseerd wörden ho en hougere erkenning vöär et neadersassisk kun warken sunder dat de ryksoaverheid deran te passe kwam, en ho se de bürokraty kunden beparken.

In 2012 hevt de minister van Binnenlandske Saken Liesbeth Spies anegeaven dat et neadersassisk neet erkend solde wörden under deyl III van et handväst, üm readen dat et te düür solde wörden üm et under dit deyl erkend te krygen. De provinyes gavven an hyr geen genoggen mead te neamen en döär te blyven stryden.

Up 10 oktober 2018 underteykende de noordoustelike provinsys van Neaderland et 'konvenant neadersassisk', dat as anvülling deent up et europeesk handväst vöär streaktalen en minderheidstalen, de gedachte derachter is et bevorderen van et gebrüük van de taal. Et konvenant specificeert en antal saken wat düdeliker, mär der künnen geen bykummende rechten an untleynd wörden, wat inhöldt dat et noch altyd erkend is under deyl II van et europeesk handväst vöär streaktalen en minderheidstalen.

## Underteykeningen en ratifikatys per land
De stand van de bekrachtiging en underteykening up 1 januari 2011 (bron:). De sküünedrukkede namen binnen enkeld erkend under deyl II van et handväst.

## Üütgånde verwysing
* Engelske en neaderlandske tekst van et europeesk handväst vöär streaktalen of minderheidstalen

## Referensys